NIA ने हाईकोर्ट में कहा- ओसामा यहां होता तो उसे भी बहस का मौका मिल जाता
Kashmiri Separatist Yasin Malik Terror Funding Case यासीन पर पाकिस्तान के समर्थन से कश्मीर में आतंकी हमलों के लिए फंडिंग और आतंकियों को हथियार मुहैया कराने से जुड़े कई केस दर्ज थे।
कश्मीरी अलगाववादी नेता यासीन मलिक को फांसी की सजा की मांग वाली याचिका पर दिल्ली हाईकोर्ट में सोमवार को सुनवाई हुई। इस बीच NIA का पक्ष रख रहे सॉलिसिटर जनरल तुषार मेहता ने यासीन की तुलना अलकायदा सरगना रहे ओसामा बिन लादेन से कर दी। मेहता ने कहा, 'अगर ओसामा इस कोर्ट में होता तो उसे भी बचने का मौका मिल जाता, शायद इस मामले में अमेरिका सही था।'
हालांकि कोर्ट ने यासीन को 9 अगस्त को पेश होने को कहा है। 2022 में NIA कोर्ट ने UAPA और देश के खिलाफ युद्ध छेड़ने के आरोप में यासीन को उम्रकैद की सजा सुनाई थी। यासीन ने अपना गुनाह भी कबूल कर लिया था।
कोर्ट ने फटकारा- विदेशी मामलों में टिप्पणी से बचें
सुनवाई के दौरान SG तुषार मेहता ने मलिक की तुलना ओसामा बिन लादेन से कर दी। मेहता बोले- अगर लादेन भी किसी केस भी भारतीय अदालतों में होता तो उसे भी बहस करने का मौका मिल जाता। मुझे लगता है कि उसके मामले में अमेरिका का फैसला सही था।
हालांकि कोर्ट ने मेहता को फटकार लगाते हुए कहा कि दोनों की कोई तुलना नहीं क्योंकि ओसामा दुनिया की किसी भी अदालत में नहीं गया। जस्टिस मृदुल ने कहा कि अदालतों को विदेशी मामलों से जुड़े मसलों पर टिप्पणी से बचना चाहिए।
NIA ने कहा- IPC में भी देश के खिलाफ युद्ध छेड़ने की सजा मौत है
इसके पहले सॉलिसिटर जनरल तुषार मेहता ने NIA की तरफ से कहा- अगर हर अपराधी अपना दोष स्वीकार कर लेगा तो फिर उन्हें केवल आजीवन कारावास मिलेगा, मृत्युदंड नहीं। ऐसा न करना न्याय की विफलता होगी, क्योंकि IPC की धारा 121 में भी भारत सरकार के खिलाफ युद्ध छेड़ने पर मौत की सजा का प्रावधान है।
यदि यह रेयरेस्ट ऑफ रेयर केस नहीं है, जहां कोई लगातार सशस्त्र विद्रोह, सेना के लोगों की हत्या और उत्तराधिकार की वकालत कर रहा है, तो यह कभी भी रेयरेस्ट ऑफ द रेयर केस नहीं हो सकता है।
कश्मीर में आतंकी हमलों के लिए फंडिंग करता था यासीन
कश्मीर के अलगाववादी नेता यासीन मलिक को NIA कोर्ट ने टेरर फंडिंग केस में उम्रकैद की सजा सुनाई थी। यासीन को कई धाराओं में सजा मिली है। दो मामलों में उम्रकैद और अन्य मामलों में 10 साल सजा सुनाई गई है। सभी सजाएं साथ-साथ चलेंगी। ​​​​​​यासीन पर पाकिस्तान के समर्थन से कश्मीर में आतंकी हमलों के लिए फंडिंग और आतंकियों को हथियार मुहैया कराने से जुड़े कई केस दर्ज थे।
श्रीनगर में वायुसेना के जवानों पर हमला
मलिक पर 25 जनवरी 1990 को श्रीनगर में वायुसेना के जवानों पर हमला करने का आरोप है। इस घटना में 40 लोग घायल हुए थे, जबकि चार जवान शहीद हो गए थे। स्क्वाड्रन लीडर रवि खन्ना उनमें से एक थे। यह सभी एयरपोर्ट जाने के लिए गाड़ी का इंतजार कर रहे थे, तभी आतंकियों ने उन पर हमला कर दिया था। मलिक ने मीडिया को दिए इंटरव्यू में भी इस बात का जिक्र किया था।
कश्मीरी पंडितों की हत्या का आरोप
इसके साथ ही मलिक पर पाकिस्‍तानी आतंकियों के साथ संबंध रखने के भी आरोप हैं। साथ ही जम्मू-कश्मीर के पूर्व CM मुफ्ती मोहम्मद सईद की बेटी रूबिया सईद के अपहरण के भी आरोप लगे हैं। 1990 में कश्मीरी पंडितों की हत्या कर उन्हें घाटी छोड़ने पर मजबूर करने में भी यासीन की महत्वपूर्ण भूमिका रही।
कौन है यासीन मलिक
यासीन मलिक एक अलगाववादी नेता है और जम्मू-कश्मीर लिबरेशन फ्रंट (JKLF) से जुड़ा है। वह कश्मीर की राजनीति में हमेशा से ही सक्रिय रहा है। उस पर युवाओं को भड़काने और हाथों में बंदूक लेने के लिए प्रेरित करने का आरोप है।
यह खबर भी पढ़ें...
MP में ISIS से जुड़े आतंकी मॉड्यूल का खुलासा:जबलपुर से 3 आरोपी गिरफ्तार
मध्यप्रदेश के जबलपुर में राष्ट्रीय जांच एजेंसी (NIA) और प्रदेश ATS ने जॉइंट ऑपरेशन में ISIS से जुड़े आतंकी मॉड्यूल का भंडाफोड़ किया है। इस मामले में जबलपुर से तीन लोगों को गिरफ्तार किया गया है। ये गिरफ्तारियां 26-27 मई को जबलपुर में 13 जगहों पर रातभर की छापेमारी के बाद की गईं। पढ़ें पूरी खबर...